‘Hou Malema môre dop’Julius Malema. Argieffoto: @EFFSouthAfrica/Twitter Twee organisasies het ŉ beroep op die publiek gedoen om Julius Malema en sy party fyn dop te hou te midde van gerugte dat onbewoonde grond reg oor die land onwettig beset gaan word. AfriSake en AfriForum het vroeër vanjaar ŉ interdik teen die EFF en Malema bekom nadat laasgenoemdes hul volgelinge aangehits het om op 6 April onwettig grond te beset. Die organisasies het Woensdag in ŉ verklaring gesê daar bestaan tans baie onsekerheid oor of grondgrype wel môre gaan plaasvind en het ’n beroep op die publiek gedoen om hulle in kennis te stel van enige EFF-lede wat hulself aan die verontagsaming van die hofbevel skuldig maak. “Ons vra die publiek om asseblief enige duidelike foto’s en verkieslik goeie beeldmateriaal aan ons deur te stuur indien Malema of lede van die EFF hulle skuldig maak aan aanhitsing om grond te beset. Selfs uitlatings op sosiale media is van belang om ’n minagtingsaansoek teen die betrokke partye van stapel te stuur,” het Armand Greyling, regs- en beleidsanalis van AfriSake, gesê. AfriSake en AfriForum sal ook grondeienaars wat op dié dag onder onwettige grondgrype deurloop, probeer bystaan. Die instansies sê egter grondeienaars moet nie laks wees ten opsigte van die beskerming van hul grondregte nie, maar eerder proaktief in hierdie verband optree alvorens enige hulp aangebied kan word. “Dit is van kardinale belang dat grondeienaars op hul hoede moet wees en hul grond moet patrolleer. Indien mense grond onwettig betree, ontbied onmiddellik die polisie vir bystand en maak dadelik ’n saak van betreding aanhangig. Skakel ook met plaaslike buurtwagte om te help om grond te beskerm en te keer dat geweld uitbreek. Dit is elke grondeienaar se verantwoordelikheid om self sy grond te beskerm en soveel moontlik bewyse oor die voorval in te win,” het Tarien Cooks, veiligheidskoördineerder van AfriForum, gesê. Enige voorvalle van geweld of intimidasie moet by die polisie aangemeld word. “AfriSake en AfriForum maak op die publiek se paraatheid staat, asook op hul vermoë om bewyse te bekom om te verseker dat die EFF en Malema die hofbevel gehoorsaam ten einde grondgrype teen te werk en totale chaos op 6 April te verhoed,” lui die verklaring.